Der er gode muligheder for, at årets kok og årets tjener skal findes i Nordjylland. Det står klart, efter at hotel-, restaurant- og turismeerhvervets brancheforening Horesta onsdag har sat navn på kandidaterne til priserne som Årets Kok 2017 og Årets Tjener 2017. 16 kokke er blevet nomineret til kokketitlen, og heraf er fire af kokkene fra nordjyske restauranter. Der er tale om Dennis Carlsen fra Restaurant Bühlmann, Kim Jeppesen fra Restaurant Nam, Simon Derosche fra Canblau Tapasbar og Søren Birch Sørensen fra Restaurant TABU. Tidligere har kendte kokke som Rasmus Kofoed, Thorsten Schmidt og VM-kokken Morten Falk vundet titlen. De 16 nominerede kokke skal 13. november dyste i en semifinale på Kold College i Odense, hvor ti finalepladser står på spil. Finalen afvikles i slutningen af marts næste år. Her skal vinderen af Årets Tjener 2017 også findes. I tjenerkonkurrencen er 12 kokke nomineret, og her er der kun fem finalepladser at kæmpe om. Simon Bjerre-Pedersen fra Restaurant TABU er den eneste tjener med base i Nordjylland, der er nomineret i den konkurrence.

Referat:
Nordjylland er stærkt repræsenteret i feltet af kandidater til titlerne som årets kok og årets tjener.